Фрагмент урока па тэме “Адкуль пайшлі назвы   
беларускіх гарадоў” з выкарыстаннем апісаных метадаў   
і прыёмаў ТРВЗ- і РТУ-тэхналогій

Прыём “Аўкцыён”

Можа выкарыстоўвацца як да знаёмства з тэмай, так і пасля. Настаўнік агучвае тэму, а вучні называюць паняцці, звязаныя з гэтай тэмай.



Пасля таго як дзеці называюць гэтыя паняцці, яны калектыўна тлумачаць, як паняцці звязаны з тэмай урока. Напрыклад:

ЛЕТАПІС — гэта старажытная рукапісная кніга, у якую штогод запісваліся звесткі аб гістарычных падзеях і іх даты, у тым ліку і даты заснавання гарадоў. Самы старажытны летапіс Беларусі — “Аповесць мінулых гадоў”.

ЛЕГЕНДА — гэта паданне або апавяданне аб якой-небудзь гістарычнай падзеі. Існуюць легенды аб паходжанні назваў беларускіх гарадоў.

ГІСТАРЫЧНАЯ КАРТА патрэбна, каб паказваць на ёй гарады Беларусі.

ГЕРБ меў кожны старажытны беларускі горад.

РАТУША — пабудаваны на гандлёвай плошчы кожнага горада будынак, у якім знаходзілася кіраванне горада.

Работа з паняццем “горад”

Прыём “Мясарубка”

У мясарубку закідваецца паняцце “горад”, вучні называюць словы, звязаныя з гэтым паняццем (*месца, паселішча, вялікае, агароджа, сцяна, крэпасць, роў, вал*). Зыходзячы з сабраных слоў, вучні самастойна або з дапамогай настаўніка збіраюць паняцце “горад”.

*Горад* (ад слоў “гарадзіць”, “агароджваць”) — гэта вялікае паселішча, агароджанае з усіх бакоў або валам, або равамі, або высокімі сценамі.


Далей, выкарыстоўваючы той жа прыём, вучні называюць старажытныя беларускія гарады.



Работа з гістарычнай картай

Вучні адзначаюць на гістарычнай карце старажытныя беларускія гарады.

Выкарыстанне ***прыёму “Гістарычны дыктант”****.*Вучні да назвы горада, запісанай на карце, прымацоўваюць таблічку з годам яго заснавання.

Прыём “Храналагічныя сцяжынкі”

Вучні пераводзяць лічбавую дату заснавання горада ў адпаведнае стагоддзе:

г. Мінск — 1067 год — *XI стагоддзе;*

г. Полацк — 862 год — *IX стагоддзе;*

г. Тураў — 980 год — *X стагоддзе;*

г. Віцебск — 974 год — *X стагоддзе;*


г. Гродна — 1127 год — *XII стагоддзе;*

г. Брэст — 1019 год — *XI стагоддзе;*

г. Гомель — 1142 год — *XII стагоддзе;*

г. Магілёў — 1267 год — *XIII стагоддзе.*

Акрамя таго, тут выкарыстоўваецца ***прыём “Стужка часу”***. Вучні размяркоўваюць даты заснавання гарадоў на стужцы часу.



У гульнявой форме можна выкарыстаць ***прыём “Гістарычны слоўнік”****.*

Назавіце гарады, заснаваныя ў X ст. *(Тураў, Віцебск.)*

Назавіце гарады, заснаваныя ў XI ст. *(Мінск, Брэст.)*

Назавіце гарады, заснаваныя ў XII ст. *(Гродна, Гомель.)*

Выкарыстанне гэтага прыёму рыхтуе вучняў да наступнага ***прыёму “Раней-пазней?”****.*

Які горад самы старажытны? *(Полацк.)*

Які горад самы малады? *(Магілёў.)*

Які горад заснаваны раней — Віцебск ці Мінск? *(Віцебск.)*

Які горад заснаваны пазней — Тураў ці Гродна? *(Гродна.)*

***Прыём “Храналагічныя сцяжынкі”*** падводзіць вучняў да выкарыстання наступнага цікавага ***прыёму “Храналагічныя задачы”***. У межах выкарыстання гэтага прыёму вучні рашаюць задачы на вызначэнне гістарычных прамежкаў паміж гадамі заснавання беларускіх гарадоў. Напрыклад:


а) Колькі гадоў прайшло паміж заснаваннем Брэста і Мінска? *(1067 – 1019 =   
= 48 гадоў.)*

б) Колькі гадоў прайшло паміж заснаваннем Полацка і Магілёва? *(1267 – 862 =   
= 405 гадоў ці 4 ст. і 5 г.)*

в) Паміж заснаваннем якіх гарадоў прайшло роўна 200 гадоў? *(Мінска і Магілёва.)*

Для замацавання дат заснавання беларускіх гарадоў прапаноўваецца ***прыём “Храналёт”*** з выкарыстаннем папяровага самалёціка. Настаўнік выпускае самалёт з назвай горада, а той вучань, да каго ён прыляціць, называе дату ўпамінання горада ў летапісе. Або вучань запускае самалёт з датай упамінання, а наступны вучань называе горад.


Далей вучні працуюць з назвамі беларускіх гарадоў і іх паходжаннем згодна легендамі, якія дайшлі да нашых дзён. Выкарыстанне ***прыёму “Воблака слоў”*** дапамагае паўтарыць паняцце “легенда” [1].



Выкарыстанне ***прыёму “Гістарычныя сцяжынкі”*** дазваляе запомніць паходжанне назваў гарадоў.

|  |  |  |  |
| --- | --- | --- | --- |
| Мінск | 1019 г. | рака Віцьба |  |
| Гродна | 974 г. | бяроста, бярозавая кара |  |
| Брэст | 1267 г. | князь Тур | жывёла — тур |
| Тураў | 862 г. | магіла ільва | бітва на рацэ Нямізе |
| Полацк | 1067 г. | гарадзіць |  |
| Магілёў | 1127 г. | млынар Менеск | рака Менка |
| Віцебск | 980 г. | рака Палата |  |

Кожны горад меў свой герб. Тлумачэнне паняцця “герб” адбываецца з выкарыстаннем ***прыёму “Складанка”***.



***Прыём “Кластар”*** дапамагае вучням адказаць на пытанне “У каго ёсць герб?”.

**сям’я**

**дзяржава**

**ГЕРБ**

**установа**

**род**

**горад**

Прыём “Гістарычны дыктант”


На гістарычную карту да назвы горада вучні прымацоўваюць герб, які належыць гораду.



На этапе замацавання вывучанага матэрыялу вельмі добра выкарыстаць ***прыём “Гістарычны пірог”***, які дапамагае паўтарыць усе выкарыстаныя на ўроку даты і паняцці.

1-ы спосаб: “кавалкі пірага” ляжаць назвамі ўверх, і вучань сам выбірае паняцце, якому будзе даваць азначэнне.

2-і спосаб: “кавалкі пірага” ляжаць назвамі ўніз, і вучань не мае выбару, а бярэ выпадковы кавалак.



Выкарыстанне на занятках гістарычнага напрамку прыёмаў і метадаў ТРВЗ- і РТУ-тэхналогій дае вучням магчымасць:

* разбірацца ў паслядоўнасці гістарычных падзей і працягласці іх у часе;
* рашаць храналагічныя і паняційныя задачы, якія, у сваю чаргу, пашыраюць гістарычны кругагляд школьніка;
* актыўна выкарыстоўваць храналагічныя і паняційныя веды ў далейшым вывучэнні гісторыі сваёй Радзімы і ў паўсядзённым жыцці;
* думаць, разважаць, задаваць пытанні і самому шукаць на іх адказы;
* самастойна і актыўна здабываць веды на ўроку (самастойна здабытыя веды засвойваюцца трывала і на доўгі час).

Усё вышэй сказанае дапамагае развіваць у вучняў хуткасць, шырыню і гнуткасць мыслення.

Спіс выкарыстаных крыніц

Воблака слоў [Электронны рэсурс]. — Рэжым доступу: <https://wordscloud.pythonanywhere.com>. — Дата доступу: 18.11.2023.